《赠过紫崖高士曾筑室於华山》
元代·周权

紫崖高人头欲雪，神清貌古髯过膝。秃蛟入砚生云烟，叱咤风过鬼神泣。

清霄幽梦回瑶坛，鼎中龙虎催九还。飘然晞发太华顶，醉睨海浪天风寒。

朅来访我苍溪浒，白石清泉不堪煮。共谭世事两茫然，竹屋青灯夜深雨。

作者简介：处州人，字衡之，号此山。磊落负隽才。工诗。游京师，袁桷深重之，荐为馆职，弗就。益肆力于词章。有《此山集》。